UP Assembly Election 2022: ‘এটা ডবল ইঞ্জিন সরকারের উন্নয়নের জয়’, উত্তরপ্রদেশে দ্বিতীয়বার বিজেপি ফিরতেই বললেন যোগী

লখনউ: রাজ্যে সুশাসনের জয় পেয়েছে বিজেপি। এই জয় উন্নয়নের। দ্বিতীয়বারের জন্য ক্ষমতায় এসে এভাবেই ‘মনে কথা’ খুলে বললেন যোগী আদিত্যনাথ। বৃহস্পতিবার জয়ের জন্য প্রধানমন্ত্রী নরেন্দ্র মোদির সু-শাসনকেই হাতিয়ার করলেন তিনি।

উত্তরপ্রদেশে দ্বিতীয়বারের জন্য মুখ্যমন্ত্রী হতে চলেছেন যোগী। আজ জয়ের পর রাজ্যের মানুষকে অভিনন্দন জানিয়ে যোগী বললেন, এটা গরিবের সরকার। মানুষের জন্য আমরা কাজ করেছি। নরেন্দ্র মোদি যে উন্নয়নের কথা বলেছেন, এটা তারই ফল। মানুষ উন্নয়ন ও সু-শাসনের পক্ষে রায় দিয়েছেন। এটা ডবল ইঞ্জিন সরকারের সাফল্য।

সংখ্যা গরিষ্ঠতা নিয়ে সরকারে আসলেও গতবারের থেকে বেশ কিছুটা আসন কমেছে বিজেপির। ভোটের সময় বিজেপির বিরুদ্ধে রিগিংয়ের অভিযোগ করেছিল বিরোধীরা। এদিন লখনউয়ের দলীয় কার্যালয় থেকে এবিষয়েও মুখ খুললেন যোগী। দাবি করলেন, শান্তিুপূর্ণ নির্বাচন হয়েছে। মানুষ দুহাত তুলে আশীর্বাদ করেছেন। বিজেপি একামাত্র সু-শাসন প্রতিষ্ঠা করতে পারে, সে কথা আরও একবার প্রমাণ হল।

আরও পড়ুন- Mamata Banerjee: মুখ্যমন্ত্রীর বিমান বিপর্যয় নিয়ে জনস্বার্থ মামলা হাইকোর্টে

আগামিদিন কী ভাবে তাঁর সরকার চলবে তার রূপরেখাও এদিন এঁকে দিলেন যোগী। তাঁর কথায়, ‘মোদির আর্শীবাদ নিয়ে আগামিদিনে উন্নয়ন আরও এগিয়ে নিয়ে যাওয়া আমাদের লক্ষ্য।’ রাম রাজ্য প্রতিষ্ঠার কথা আরও একবার ঘোষণা করে যোগীর মন্তব্য, ‘গরিব মানুষের জন্য এই সরকার কাজ করেছে। আগামিদিনেও করবে।’