UP Assembly Election: ২০২৩ সালেই রামমন্দির, ঘোষণা যোগী আদিত্যনাথের

উত্তরপ্রদেশ: ২০২৩ সালের মধ্যেই তৈরি হয়ে যাবে বহু প্রতীক্ষিত রামমন্দির (Ram Mandir), শুক্রবার এমনটাই জানালেন উত্তরপ্রদেশের মুখ্যমন্ত্রী যোগী আদিত্যনাথ (Yogi Adityanath)। এদিন উত্তরপ্রদেশের মৈনপুরি জেলার কারহালে এক নির্বাচনী জনসভায় যোগী বলেন, রামমন্দিরে কাজ চলছে দ্রুত গতিতে। আশা করছি, ২০২৩ সালের মধ্যেই রামমন্দিরের কাজ শেষ হয়ে যাবে। তাঁর আরও দাবি, ভারতের রাষ্ট্রীয় মন্দির হিসেবে স্বীকৃতি পাবে রামমন্দির (Grand Ram Temple)।

সাত দফায় চলছে উত্তরপ্রদেশ বিধানসভা নির্বাচন। তৃতীয় দফার ভোট প্রচারে শুক্রবার কারহালে আসেন যোগী। সভায় ভিড় হয়েছিল ভালই। এই কেন্দ্রে লড়াই হচ্ছে সমাজবাদী পার্টির প্রধান, প্রাক্তন মুখ্যমন্ত্রী অখিলেশ যাদবের সঙ্গে বিজেপির এসপিএস বাঘেলের।

এদিন যোগী বলেন, কেন্দ্র ও রাজ্যের ডবল ইঞ্জিন সরকার উত্তরপ্রদেশের মানুষকে ডবল রেশন দিচ্ছে। তাই মানুষ বিজেপিকে ঢেলে ভোট দেবে। মুখ্যমন্ত্রীর দাবি, ২০১৭ সালে বিজেপি রাজ্যের ক্ষমতায় আসার পর ৮৬ লক্ষেরও বেশি কৃষকের ঋণ মুকুব করা হয়েছে। এছাড়াও তাঁদের জন্য নলকূপের সুবিধা ও নিরবচ্ছিন্ন বিদ্যুৎ সরবরাহের ব্যবস্থা করা হয়েছে।

আরও পড়ুন: Karnataka Hijab Row: হিজাব খোলার ফতোয়া, প্রতিবাদে চাকরি ছাড়লেন কর্ণাটকের অধ্যাপিকা

সাত দফার উত্তরপ্রদেশে বিধানসভা ভোট শুরু হয় গত ১০ ফেব্রুয়ারি শেষ হবে ৭ মার্চ। ইতিমধ্যেই দুদফার ভোট গ্রহণ শেষ হয়েছে। তৃতীয় দফার ভোট আগামী ২০ ফেব্রুয়ারি। ভোটের ফলাফল ১০ মার্চ।