UP Election 3rd Phase: আজ অখিলেশের অগ্নিপরীক্ষা, দলিত তরুণীর গণধর্ষণের বদলা নেবে হাথরস?

লখনউ: ৫৯টি আসনের মধ্যে কত আসন পাবে বিজেপি? এবারও কি হাথরাসে ফুটবে পদ্ম? প্রথমবার বিধানসভা ভোটে প্রার্থী অখিলেশ যাদবের নির্বাচনী কেন্দ্রে কেমন লড়াই দেবে বিরোধীরা? এই সব নানা হিসেব-নিকেশ ও বিচার বিশ্লেষণের মধ্যেই উত্তরপ্রদেশে তৃতীয় দফার ভোট প্রস্তুতি সেরে ফেলেছে নির্বাচন কমিশন৷

রবিবার রাজ্যে তৃতীয় দফার (Uttar Pradesh 3rd Phase Election) ভোটগ্রহণ৷ ১৬টি জেলার ৫৯টি আসনে হবে ভোট৷ মোট ৬২৭ জন প্রার্থীর ভাগ্যনির্ধারণ করবেন ২.১৫ কোটি ভোটার৷ অনেক হেভিওয়েট লড়ছেন তৃতীয় দফার ভোটে৷ তবে সবার প্রথম যাঁর নাম নিতেই হবে তিনি অবশ্যই সমাজবাদী পার্টির সুপ্রিমো অখিলেশ যাদব৷ এই প্রথম বিধানসভা ভোটে প্রার্থী রাজ্যের প্রাক্তন মুখ্যমন্ত্রী৷ তাঁর জন্য ‘সেফ সিট’ কারহালকে বেছে দিয়েছে সমাজবাদী পার্টি৷ সপা গড় বলে পরিচিত কারহালে বিজেপিও দাঁড় করিয়েছে একজন হেভিওয়েটকে৷ তিনি কেন্দ্রীয় মন্ত্রী এস পি সিং বাঘেল৷

কারহাল ছাড়াও নজরকাড়া কেন্দ্রের মধ্যে রয়েছে হাথরাস৷ যে হাথরাসে এক দলিত তরুণীকে গণধর্ষণের ঘটনায় শিউরে উঠেছিল গোটা দেশ৷ শুধু তাই নয়, মৃত্যুর পর পরিবারের অনুমতি ছাড়াই পুলিসের বিরুদ্ধে রাতের অন্ধকারে নির্যাতিতার দেহ পোড়ানোর অভিযোগ উঠেছিল৷ এবারের বিধানসভা নির্বাচনে বিজেপি বিরোধী প্রচারে বিরোধীরা বারবার হাথরাস-উন্নাওয়ের মতো ঘটনাগুলোকে সামনে এনেছে৷ দলিত অধ্যুষিত হাথরাস বরাবরই বহুজন সমাজ পার্টির আসন বলেই গণ্য করা হয়৷

আরও পড়ুন: Karnataka Hijab Row: হিজাব বিতর্কে দ্রুত রাশ চায় বিজেপির কেন্দ্রীয় নেতৃত্ব

গত বিধানসভা নির্বাচনে এই কেন্দ্রে বাজিমাত করেন বিজেপির হরিশঙ্কর মাহোর৷ ৭০ হাজারের বেশি ভোটে তিনি জয়ী হন৷ কিন্তু ২০২০ সালের সেপ্টেম্বরের গণধর্ষণের ঘটনার পর দলিত সম্প্রদায়ের মানুষ শাসকদলের উপর ক্ষুব্ধ৷ যদিও রাজ্য সরকার নির্যাতিতার পরিবারকে সরকারি চাকরি, ফাস্ট ট্র্যাক কোর্টে মামলার শুনানির প্রতিশ্রুতি দিয়েছে৷ কিন্তু এখনও ন্যায় পায়নি পরিবার৷ নির্যাতিতার ভাই জানিয়েছেন, ২৫ লাখ টাকার ক্ষতিপূরণ ছাড়া আর কোনও প্রতিশ্রুতিই রাখা হয়নি৷ তাই রাজনৈতিক মহলের মতে, ভোটাররা বিজেপির থেকে মুখ ফেরালে সেটা বিএসপি-র ঝুলিতে ফিরে যাওয়ার সম্ভাবনা প্রবল৷

আরও পড়ুন: Ashwani Sharma: পঞ্জাব বিজেপি সভাপতির ‘কংগ্রেসকে ভোট দিন’ মন্তব্যে অস্বস্তিতে দল

কারহাল, হাথরাস ছাড়াও রবিবার কাসগঞ্জ, এটা, ফিরোজাবাদ, ফারুকাবাদ, মৈনপুরি, কনৌজ, এটাওয়া, কানপুর দেহাত, হামিরপুর, ঝাঁসি ও ললিতপুরে ভোটগ্রহণ৷ গতবার এই ৫৯টির মধ্যে বিজেপি জিতেছিল ৪৯টি আসনে৷ এবার কটা আসন প্রাপ্তি হবে? সেই অঙ্ক কষছে রাজনৈতিক মহল৷